《次杜工部昔游韵》
明代·江源

我年四十馀，奔走倦双脚。浙水东行舟，风雨颇寂寞。

人生老益壮，安可忘□却。况此值迟暮，众芳已摇落。

十年依红尘，未得卧云壑。忆昔少壮时，豪气逼寥廓。

朝为罗浮游，暮宿淩虚阁。画船撑五湖，瑶池看双鹤。

率尔逢异人，百年谓如昨。便欲割妻子，名山访奇药。

蓬莱会群仙，准拟千年乐。岂意皆亡幻，此情转萧索。

苍忙归故庐，生意益衰薄。始结青云交，诗书重然诺。

一朝登朝堂，为君理强弱。万里频观风，长歌振衡霍。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。